ಭಾರತದಲ್ಲಿ ಮೊದಲ ಹಂತದ ಕೊರೊನಾ ಲಸಿಕೆ ನೀಡಲು 10 ಸಾವಿರ ಕೋಟಿ ರೂ ಖರ್ಚು..! ನವದೆಹಲಿ, ಡಿ.18 ದೇಶದ 30 ಕೋಟಿ ಜನರಿಗೆ ಮೊದಲ ಹಂತದ ಕೊರೊನಾ ಲಸಿಕೆ ನೀಡಲು ಕೇಂದ್ರ ಸರ್ಕಾರ 10 ಸಾವಿರ ಕೋಟಿ ರೂ.ಗಳನ್ನು ಖರ್ಚು ಮಾಡುತ್ತಿದೆ. ಕೇಂದ್ರ ಹಣಕಾಸು ಇಲಾಖೆಯ ಉನ್ನತ ಮೂಲಗಳ ಪ್ರಕಾರ, ಮೊದಲ ಹಂತದಲ್ಲಿ ವೈದ್ಯರು, ನರ್ಸ್ಗಳು, ಅರೆವೈದ್ಯಕೀಯ ಸಿಬ್ಬಂದಿ, ವೈದ್ಯಕೀಯೇತರ ಸಿಬ್ಬಂದಿ, ಎರಡು ಕೋಟಿ ಮುಂಚೂಣಿ ಹೋರಾಟಗಾರರು, 50 ವರ್ಷ ದಾಟಿದ 27 ಕೋಟಿ ಹಿರಿಯ ನಾಗರಿಕರು ಸೇರಿದಂತೆ ಒಟ್ಟು 30 ಕೋಟಿ ಮಂದಿಗೆ ಮೊದಲ ಹಂತದಲ್ಲಿ ಕೊರೊನಾ ಲಸಿಕೆ ನೀಡಲು ರಾಷ್ಟ್ರೀಯ ಲಸಿಕೆ ತಜ್ಞರ ಸಮಿತಿ ನಿರ್ಧರಿಸಿದೆ. ಇದಕ್ಕಾಗಿ 10 ಸಾವಿರ ಕೋಟಿ ರೂ.ಗಳನ್ನು ವ್ಯಯ ಮಾಡುತ್ತಿರುವುದಾಗಿ ಕೇಂದ್ರ ಆರ್ಥಿಕ ಇಲಾಖೆ ತಿಳಿಸಿದೆ. ಬಿಹಾರ ಮತ್ತು ಕೇರಳ ರಾಜ್ಯಗಳು ಉಚಿತ ಲಸಿಕೆ ನೀಡುವುದಾಗಿ ಪ್ರಕಟಿಸಿವೆ. ಹಂತ ಹಂತವಾಗಿ ಉಳಿದ ರಾಜ್ಯಗಳು ಕೂಡ ಈ ನಿಟ್ಟಿನಲ್ಲಿ ಪ್ರಕಟಣೆ ಹೊರಡಿಸುವ ಸಾಧ್ಯತೆ ಇದೆ. ಸದ್ಯದ ಪರಿಸ್ಥಿತಿ ಪ್ರಕಾರ ಕೊರೊನಾ ಪ್ರತಿ ಲಸಿಕೆಗಾಗಿ 250 ರೂ. ವೆಚ್ಚ ತಗುಲಿದೆ. 30 ಕೋಟಿ ಜನರಿಗೆ 600 ಮಿಲಿಯನ್ ಡೋಸೆಜ್ಗಳ ಅಗತ್ಯವಿದೆ. 2021ರ ಮಾರ್ಚ್ ವೇಳೆಗೆ ಭಾರತ ಬಯೋಟೆಕ್ ಮತ್ತು ಸೆರೆಂ ಇನ್ಸುಟ್ಯೂಟ್ ಆಫ್ ಇಂಡಿಯಾ ಸಂಸ್ಥೆಗಳು 500 ಮಿಲಿಯನ್ ಡೋಸೆಜ್ಗಳನ್ನು ಸಿದ್ದಪಡಿಸುವ ಭರವಸೆ ನೀಡಿದೆ. ಫೀಜರ್ ಲಸಿಕೆ ಕೂಡ ಬಳಕೆಯಾಗುತ್ತಿದೆ. ಹಂತ ಹಂತವಾಗಿ ಲಸಿಕೆಯನ್ನು ಇತರ ವರ್ಗಗಳಿಗೂ ವಿಸ್ತರಣೆ ಮಾಡುವ ಸಾಧ್ಯತೆ ಇರುವುದರಿಂದ ವೆಚ್ಚ ಮತ್ತಷ್ಟು ಹೆಚ್ಚಾಗುವ ಅಂದಾಜಿದೆ.